Il-Pulizija tar-Rapid Intervention Unit rnexxielhom jiġru u jaqbdu raġel li kien ilu mfittex mill-Pulizija għal diversi jiem f’Ħal Safi. Ir-raġel inqabad wara li ħarab jiġri hekk kif ra l-preżenza tal-Pulizija. Sorsi qrib il-Pulizja qalu lil tvm.com.mt li r-raġel inqabad fi Triq il-Puniċi f’Ħal Safi wara li kien qed jagħmel użu minn karozza li nsterqet f’dawn l-aħħar sigħat miż-Żejtun. Huwa nqabad mill-Pulizija tal-RIU wara li kien innotat ukoll jarmi basket li allegatament kien fih xi affarijiet relatati mat-teħid tad-droga. Ir-raġel magħruf sew mal-pulizija ħareġ mill-ħabs xahrejn ilu u kien qed jiġi mfittex wara li bħallum ġimgħa pprova jtajjar żewġ pulizija fil-Birgu.